**GUVERNUL REPUBLICII MOLDOVA**

**HOTĂRÎRE** nr.\_\_\_\_

din \_\_\_\_\_\_\_\_\_\_\_\_\_\_\_\_\_

Chișinău

**privind modificarea Hotărîrii Guvernuluinr. 763 din  23 septembrie 2013**

**și aprobarea Concepției Sistemului Informațional Automatizat**

**„Cadastrul de stat al apelor”**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În conformitate cu prevederile art. 14 din **Legea** apelor nr. 272 din 23 decembrie 2011 (Monitorul Oficial al Republicii Moldova, 2012, Nr. 81, art. 264), Guvernul

**HOTĂRĂŞTE:**

1. Regulamentul Cadastrului de stat al apelor, aprobat prin Hotărîrea Guvernului nr. 763 din 23 septembrie 2013, se va expune în redacție nouă, conform anexei 1.
2. Se aprobă Concepția Sistemului informațional automatizat „Cadastrul de stat al apelor”, conform anexei 2.
3. Se desemnează Ministerul Agriculturii, Dezvoltării Regionale și Mediului în calitate de posesor şi deținător al Sistemului informațional automatizat „Cadastrul de stat al apelor”.
4. Ministerul Agriculturii, Dezvoltării Regionale și Mediului, în comun cu Agenția „Apele Moldovei”, Agenția de Mediu, Serviciul Hidrometeorologic de Stat, Agenția pentru Geologie şi Resurse Minerale şi Centrul Național de Sănătate Publică, va asigura, în limitele competențelor, implementarea Concepției sistemului informațional „Cadastrul de stat al apelor”.
5. Instituțiile menționate în pct. 4 vor asigura funcțiile de registratori ai Sistemului informațional al resurselor de apă şi vor defini responsabilități corespunzătoare în fișele de post ale specialiștilor.
6. Realizarea prevederilor prezentei hotărîri se va efectua din contul mijloacelor prevăzute anual în bugetul de stat, precum și din alte surse, conform legislației în vigoare.
7. Se abrogă Hotărîrea Guvernului nr. 672 din 30 mai 2016 pentru aprobarea Concepției-cadru și a Regulamentului cu privire la funcționarea Sistemului informațional al resurselor de apă din Republica Moldova.
8. Controlul asupra executării prezentei hotărîri se pune în sarcina Ministerului Agriculturii, Dezvoltării Regionale și Mediului.

**PRIM-MINISTRU Pavel FILIP**

Contrasemnează:

Ministrul Agriculturii,

Dezvoltării Regionale şi Mediului **Liviu VOLCONOVICI**

Anexa nr. 1

la Hotărîrea Guvernului nr.\_\_\_\_\_\_\_

din\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**REGULAMENTUL**

**Cadastrului de stat al apelor**

**I. Dispoziții generale**

 1. Regulamentul Cadastrului de stat al apelor stabilește structura și conținutul Cadastrului de stat al apelor (în continuare - Cadastru).

 2. Scopul Cadastrului îl constituie gestionarea, protecția și folosirea eficientă a resurselor de apă în baza evidenței de stat a datelor cadastrale și asigurarea autorităților publice centrale, autorităților administrației publice locale, persoanelor fizice și juridice interesate cu informație cadastrală.

**II. Structura și conținutul Cadastrului**

 3. Cadastrul constituie un sistem informațional de stat, care conține evidența datelor referitoare la rețeaua hidrografică, corpurile de apă, construcțiile hidrotehnice, la zonele și fîșiile de protecție, zone protejate conform Directivei Cadru Apei 2006/7/CE, date despre captările și deversările de apă, bilanțul apei, managementul bazinal. Cadastrul reprezintă un sistem informațional – parte componentă a Sistemului Informațional Integrat de Mediu.

 4. Cadastrul are următoarea structură:

1) Capitolul I. APELE DE SUPRAFAŢĂ – include informații referitoare la: lista posturilor de monitoring hidrologic și a calității apei; caracteristici hidrografice ale bazinelor de recepție; niveluri caracteristice; caracteristici ale scurgerii anuale; scurgerea apelor mari de primăvară; scurgerea viiturilor pluviale; scurgerea de aluviuni în suspensie; temperatura apei; fenomene de gheață.

Informația va fi grupată în două compartimente:

 a) Resurse de apă ale rîurilor;

 b) Resurse de apă ale lacurilor (lacuri naturale, lacuri de acumulare, iazuri).

2) Capitolul II. APELE SUBTERANE – include informații referitoare la: rezervele de ape subterane din bazinul de recepție, orizontul acvifer și destinația de utilizare; regimul apelor subterane după datele măsurătorilor nivelului apei în sonde.

3) Capitolul III. CALITATEA APEI – include informații referitoare la: compoziția chimică; concentrațiile medii și maxime ale substanțelor; concentrații medii anuale și maxime a poluanților biogeni și a substanțelor neorganice; concentrații medii și maxime anuale ale principalilor ioni în apele subterane.

Informația va fi grupată în două compartimente:

1. Calitatea apelor de suprafață
2. Calitatea apelor subterane

4) Capitolul IV. UTILIZAREA APELOR – include informații referitoare la datele gospodăririi apelor, indicatorii generali de gospodărire a apelor, utilizarea apei pentru diferite necesități, utilizarea apei în funcție de sursele de alimentare și categoriile apei, informații privind captarea, utilizarea, transportarea prin conducte și evacuarea apei, deversarea apelor reziduale și altor ape, datele privind deversarea substanțelor poluante în ape.

5) Capitolul V. MANAGEMENTUL BAZINAL – conține informații referitor la tipologia apelor de suprafață; corpuri de apă de suprafață; presiuni hidromorfologice pe corpurile de apă; monitoringul corpurilor de apă; hărți de hazard și risc de inundații.

6) Capitolul VI. CONSTRUCŢIILE HIDROTEHNICE – Structura și conținutul registrului construcțiilor hidrotehnice se stabilesc printr-un regulament aprobat de Guvern.

7) Capitolul VII. TERENUL FONDULUI APELOR – conține informații referitoare la terenurile aflate sub ape, albiile cursurilor de apă, cuvetele lacurilor, iazurilor, rezervoarelor de apă, terenurilor înmlăștinite, fâșiile riverane de protecție și zonele de protecție a apelor, terenurile pe care sânt amplasate construcții hidrotehnice și alte structuri din gospodărirea apelor, terenurile repartizate pentru fâșiile de deviere (de pe maluri) a râurilor, precum și terenurile folosite pentru construcția și exploatarea instalațiilor ce asigură satisfacerea necesităților de apă potabilă, de apă tehnică, de apă curativă și altor necesități de interes public.

8) Capitolul VIII. ZONELE PROTEJATE – Structura și conținutul registrului zonelor protejate se stabilesc printr-un regulament aprobat de Guvern.

9) Capitolul IX. BILANȚUL APEI – conține informații referitoare la gestionarea resurselor de apă din sectoarele de gestionare a resurselor de apă, la bilanţul de apă.